b"\n_START_ARTICLE_\nObleganje Antiohije\n_START_SECTION_\nZgodovinsko ozadje\n_START_PARAGRAPH_\nSeld\xc5\xbeuki so Antiohijo zasedli leta 1085. Mestne utrdbe so bile \xc5\xa1e iz \xc4\x8dasa cesarja Justinjana I. Velikega, vendar so jih tik pred napadom Seld\xc5\xbeukov oja\xc4\x8dali, dele obzidja pa so zgradili znova. Seld\xc5\xbeuki so mesto zavzeli s prevaro, zato je bilo mestno obzidje popolnoma nepo\xc5\xa1kodovano._NEWLINE_Leta 1097 je bil guverner mesta Jagi-Sijan, ki je vedel za prihod kri\xc5\xbearjev, zato je prosil za pomo\xc4\x8d sosednje muslimanske dr\xc5\xbeave. Na njegove pro\xc5\xa1nje ni bilo nobenega odziva. Med pripravami na obrambo je dal zapreti gr\xc5\xa1kega patriarha Ivana Oksita, Grke in Armence pa je izgnal iz mesta. Od pravoslavnih vernikov so lahko ostali samo Sirijci.\n_START_SECTION_\nPrihod kri\xc5\xbearjev\n_START_PARAGRAPH_\nKri\xc5\xbearji, ki so jih vodili Godfrej Bouillonski, Bohemond Tarantski in Rajmond Toulu\xc5\xa1ki, so pri\xc5\xa1li pred Antiohijo 20. oktobra 1097. Vodje kri\xc5\xbearjev na za\xc4\x8detku niso bili enotnega mnenja, kaj storiti. Rajmond je predlagal direkten napad, Godfrej in Bohemond pa sta bila za obleganje. Rajmond je nazadnje nejevoljen popustil in 21. oktobra 1097 so kri\xc5\xbearji \xc5\xbee obkolili del mestnega obzidja. Obzidje Antiohije je bilo premo\xc4\x8dno za direkten napad, toda Jagi-Sijan si je vseeno oddahnil, ker za dobro obrambo mesta ni imel dovolj vojakov._NEWLINE_Bohemond se je utaboril na severovzhodnem vogalu obzidja v bli\xc5\xbeini vrat svetega Pavla, Rajmond in Godfrej sta taborila bolj zahodno, prvi pri Pasjih drugi pa pri Vojvodskih vratih, kjer je bil \xc4\x8dez reko Oront zgrajen pontonski most do vasi Talenki. Ju\xc5\xbeno od njiju je bil obrambni stolp Dve sestri, na severozahodnem vogalu pa vrata svetega Jurija, ki jih kri\xc5\xbearji niso blokirali in so zato slu\xc5\xbeila za oskrbovanje mesta. Ju\xc5\xbena in vzhodna stran mesta sta se naslanjali na hrib Silpij, na katerem so bila \xc5\xbdelezna vrata in citadela.\n_START_SECTION_\nPriprave\n_START_PARAGRAPH_\nSredi novembra je pri\xc5\xa1el Bohemondov ne\xc4\x8dak Tankred Galilejski z okrepitvami in genovske ladje s hrano in ostalimi potreb\xc5\xa1\xc4\x8dinami. Decembra je Godfrej zbolel, zaloge hrane pa so za\xc4\x8dele kopneti, zato sta se Bohemond Tarantski in Robert Flandrijski z 20.000 vojaki odpravila na jug iskat hrano. Jagi Sijan je izkoristil njuno odsotnost in 29. decembra skozi vrata svetega Jurija napadel preostalo vojsko Rajmonda Toulu\xc5\xa1kega. Rajmondu je uspelo napad odbiti._NEWLINE_Vojsko Bohemonda Tarantskega in Roberta Flandrijskega, je medtem napadla tur\xc5\xa1ka vojska, ki je pod Dudakovim poveljstvom prihajala iz Damaska na pomo\xc4\x8d oblegani Antiohiji. Kri\xc5\xbearji so Dukaka premagali, vendar so se morali vrniti z zelo skromnimi koli\xc4\x8dinami hrane._NEWLINE_Mesec december se je kon\xc4\x8dal z nenavadnimi znamenji: 30. decembra je bil potres, naslednjo no\xc4\x8d je bil viden polarni sij, naslednjih nekaj tednov pa je bilo mnogo bolj de\xc5\xbeevnih in hladnih kot prej\xc5\xa1nja leta. Dukak se je zaradi vremena vrnil v Damask in se kasneje ni ve\xc4\x8d vme\xc5\xa1aval v boje.\n_START_SECTION_\nLakota\n_START_PARAGRAPH_\nPomanjkanje hrane je kmalu za\xc4\x8delo ubijati ljudi in konje. Umrl je vsak sedmi kri\xc5\xbear, konj pa je ostalo samo \xc5\xa1e 700. Izgleda, da so nekateri revni vojaki iz skupine, ki jo je vodil Peter Pu\xc5\xa1\xc4\x8davnik in so sami sebe imenovali Tafurji, zaradi velike lakote jedli celo trupla mrtvih Turkov. Drugi so jedli konje, nekateri pa so raje umrli od lakote. Lokalni kristjani so jim poslali nekaj hrane, vendar to ni bilo dovolj. Vojaki in vitezi so za\xc4\x8deli dezertirati. Dezertiral je tudi Peter Pu\xc5\xa1\xc4\x8davnik, vendar ga je Tankred Galilejski kmalu po pobegu ujel in vrnil v Antiohijo.\n_START_SECTION_\nGeneral Tatik odide z boji\xc5\xa1\xc4\x8da\n_START_PARAGRAPH_\nFebruarja je od\xc5\xa1el z boji\xc5\xa1\xc4\x8da bizantinski general Tatik, ki je spremljal kri\xc5\xbearje kot svetovalec in predstavnik cesarja Alekseja I. Komnena. Tatik je trdil, da ga kri\xc5\xbearji ni\xc4\x8d ve\xc4\x8d ne poslu\xc5\xa1ajo in ga posku\xc5\xa1ajo ubiti, ker naj bi Aleksej na skrivaj hrabril Turke. Bohemod je na drugi strani trdil, da je Tatik izdajalec in strahopetec, kar je po njegovem mnenju dovolj tehten razlog, da Antiohije ne vrnejo Bizantinskemu cesarstvu, \xc4\x8deprav so prisegli, da jo bodo vrnili. Bohemond je hotel Antiohijo na vsak na\xc4\x8din obdr\xc5\xbeati zase in je morda celo sam zre\xc5\xbeiral Tatikov odhod. Medtem je Turkom iz Alepa pri\xc5\xa1la na pomo\xc4\x8d muslimanska vojska, ki ji je poveljeval Ridvan. Njegovo vojsko so kri\xc5\xbearji 9. februarja 1098 porazili.\n_START_SECTION_\nAngle\xc5\xa1ke okrepitve\n_START_PARAGRAPH_\nMarca 1098 je v zaliv svetega Simeona priplula angle\xc5\xa1ka flota pod poveljstvom Edgarja Athelinga in pripeljala gradivo za oblegovalne naprave. Gradivo so poslali Bizantinci, toda kri\xc5\xbearji tega niso \xc5\xa1teli za neposredno bizantinsko pomo\xc4\x8d. 6. marca je Rajmonda in Bohemonda na poti iz pristani\xc5\xa1\xc4\x8da napadel oddelek Jagi-Sijanove vojske in vse gradivo bi bilo skorajda izgubljeno._NEWLINE_Kri\xc5\xbearji so takoj za\xc4\x8deli graditi oblegovalne naprave in utrdbo La Mahomerie, ki naj bi blokirala Mostna vrata, skozi katera so Turki ogro\xc5\xbeali oskrbovanje kri\xc5\xbearjev. Poleg tega so zahodno od vrat svetega Jurija popravili opu\xc5\xa1\xc4\x8den samostan, preko katerega so Turki oskrbovali Antiohijo. Kri\xc5\xbearji so bili zdaj pripravljeni na u\xc4\x8dinkovito obleganje. Mesto so popoloma odrezali od zaledja.\n_START_SECTION_\nFatimidsko odposlanstvo\n_START_PARAGRAPH_\nAprila so v kri\xc5\xbearski tabor pri\xc5\xa1li odposlanci Fatimidov iz Egipta in posku\xc5\xa1ali skleniti mir in zavezni\xc5\xa1tvo proti skupnemu sovra\xc5\xbeniku \xe2\x80\x93 Turkom. Z njimi se je pogajal Peter Pu\xc5\xa1\xc4\x8davnik, ki je teko\xc4\x8de govoril arabsko. Fatimidi so bili prepri\xc4\x8dani, da so kri\xc5\xbearji zgolj bizantinski najemniki, zato so jim bili pripravljeni prepustiti Sirijo pod pogojem, da ne napadejo Palestine. S tem bi se vzpostavilo do tedaj obi\xc4\x8dajno razmerje mo\xc4\x8di med Bizantinskim cesastvom in Egiptom na Bli\xc5\xbenjem vzhodu. Ker je bil cilj kri\xc5\xbearjev ravno Palestina oziroma Jeruzalem, ponudbe Fatimidov niso sprejeli in pogajanja so padla v vodo.\n_START_SECTION_\nOsvojitev mesta\n_START_PARAGRAPH_\nKonec maja 1098 se je Antiohiji pribli\xc5\xbeevala vojska iz Mosula pod poveljstvom atabega Kerboge. Njegovi vojski sta se priklju\xc4\x8dila \xc5\xa1e Ridvan in Dukak ter nekaj oddelkov iz Perzije in Mezopotamije. Kri\xc5\xbearji so imeli za pripravo obrambe dovolj \xc4\x8dasa, ker je Kerboga nameraval najprej osvojiti Edeso, ki jo je prej\xc5\xa1nje leto zavzel Baldvin Bouillonski. Edesa je njegov napad vzdr\xc5\xbeala, zaradi neuspe\xc5\xa1nega pohoda pa je Kerboga izgubil tri tedne dragocenega \xc4\x8dasa._NEWLINE_Kri\xc5\xbearji so se zavedali, da morajo zasesti mesto pred Kerbgovim prihodom, \xc4\x8de ho\xc4\x8dejo pre\xc5\xbeiveti. Bohemond Tarantski je skrivoma vzpostavil stik z Armencem Firuzom, ki je poveljeval stolpu Dve sestri in ga podkupil, da bo odprl mestna vrata. Bohemond se je zatem za\xc4\x8del pogajati s kri\xc5\xbearji in jim obljubil vstop v mesto, \xc4\x8de mesto po osvojitvi prepustijo njemu. Rajmond je temu ugovarjal, \xc4\x8de\xc5\xa1 da mesto skladno s prisego iz leta 1097 pripada cesarju Alekseju I.. Godfrej, Tankred, Robert in drugi vodje so bili istega mnenja, vendar so se zavedali, da lahko mesto osvojijo samo z izdajo, zato so Bohemondovo zahtevo sprejeli._NEWLINE_2. junija so \xc5\xa0tefan Bloi\xc5\xa1ki in nekaj drugih vodij kljub temu dezertirali. Firuz je Bohemondu \xc5\xa1e istega dne svetoval, naj se pretvarja, da gre proti Kerbogovi vojski, potem pa naj se vrne in pono\xc4\x8di po lestvah spleza preko mestnega obzidja. To so tudi naredili in Firuz je nato odprl mestna vrata. Osvojitvi mesta je sledil pokol, v katerem je poleg muslimanov padlo tudi mnogo kristjanov. Jagi-Sijan je pobegnil, vendar so ga pred mestom ujeli sirijski kristjani in ga usmrtili. Njegovo odsekano glavo so kot trofejo prinesli Bohemondu.\n_START_SECTION_\nDrugo obleganje\n_START_PARAGRAPH_\n3. junija zve\xc4\x8der so kri\xc5\xbearji obvladovali ve\xc4\x8dino mesta razen citadele, ki jo je branil Jagi-Sijanov sin \xc5\xa0ams ad-Daulah. Ivana Oksitskega so ponovno razglasili za antio\xc5\xa1kega patriarha._NEWLINE_5. junija je pred mestno obzidje pri\xc5\xa1la Kerbogova vojska in 7. junija prvi\xc4\x8d poskusila osvojiti mesto. Ker poskus ni uspel, so 9. junija za\xc4\x8deli z obleganjem._NEWLINE_Kri\xc5\xbearji, ki so pred nekaj dnevi dezertirali, so se vra\xc4\x8dali v Konstantinopel in naleteli na cesarja Alekseja Komnena, ki je prihajal na pomo\xc4\x8d oblegani Antiohiji. \xc5\xa0tefan Bloi\xc5\xa1ki je Alekseja prepri\xc4\x8dal, da je stanje pred Antiohijo brezupno in da kri\xc5\xbearji nimajo nobenih izgledov za zmago. Ker je Aleksej vedel, da imajo Turki v Anatoliji v rezervi \xc5\xa1e eno vojsko, svojih vojakov ni hotel \xc5\xbertvovati in se je raje vrnil.\n_START_SECTION_\nOdkritje Svete sulice\n_START_PARAGRAPH_\n10. junija je do takrat malo znan menih Peter Bartolomej trdil, da je imel videnja, v katerih mu je sveti Andrej povedal, da je v mestu Sveta sulica, s katero so prebodli Kristusa na kri\xc5\xbeu. Videnja in halucinacije so imeli tudi drugi od lakote iz\xc4\x8drpani kri\xc5\xbearji in neki drug menih je trdil, da sta se mu prikazala Kristus in Devica Marija. \xc5\xa0kof Ademar Puyski videnjem ni verjel, ker je Sveto sulico videl \xc5\xbee v Konstantinoplu, Rajmond Toulu\xc5\xa1ki pa je Petrovim videnjem verjel, zato so za\xc4\x8deli kopati v katedrali svetega Petra. 15. junija je Peter kon\xc4\x8dno na\xc5\xa1el konico sulice, ki jo po mnenju nekaterih kar sam prinesel s seboj. Peter je imel zatem \xc5\xa1e eno videnje, v katerem mu je sveti Andrej naro\xc4\x8dil, naj se kri\xc5\xbearska vojska pet dni posti, potem pa bo zmagala._NEWLINE_14. junija je v bli\xc5\xbeini sovra\xc5\xbenikovega tabora padel meteorit, kar so imeli kri\xc5\xbearji za dobro znamenje. Najdba sulice je pomenila drugo dobro znamenje. \xc5\xa0kof Ademar je v pristnost konice \xc5\xa1e naprej dvomil, vendar je odkritje kljub dvomom kri\xc5\xbearjem mo\xc4\x8dno dvignilo moralo._NEWLINE_27. junija so Petra Pu\xc5\xa1\xc4\x8davnika poslali na pogajanja s Kerbogo iz katerih je bilo razvidno, da je spopad neizbe\xc5\xbeen. Bohemond je zato kri\xc5\xbearje razdelil na \xc5\xa1est skupin. Eni od njih je poveljeval sam, drugim pa so poveljevali Hugo Vermandois in Hugo Flandrijski, Godfrej, Robert Normandijski, Ademar Puyski ter Tankred in Gaston IV. B\xc3\xa9arnski. Rajmond je zbolel in je ostal v mestu s pribli\xc5\xbeno 200 mo\xc5\xbemi, da bi varoval citadelo, ki jo je branil Kerbogov poveljnik Ahmed Ibn Mirvan.\n_START_SECTION_\nBitka\n_START_PARAGRAPH_\nKri\xc5\xbearska vojska je pri\xc5\xa1la pred mestno obzidje 28. junija 1098. Na \xc4\x8delu je jezdil Rajmond Aguilerski in nosil Sveto sulico._NEWLINE_Kerboga in njegovi generali so imeli glede bitke razli\xc4\x8dna mnenja. Generali so hoteli napasti vsako skupino kri\xc5\xbearjev posebej, Kerboga pa je bil za splo\xc5\xa1en napad, ker je podcenjeval mo\xc4\x8d kri\xc5\xbearske vojske. S hlinjenim umikom je posku\xc5\xa1al kri\xc5\xbearje zvabiti na zanje neprimeren teren, medtem ko so jih stalno obstreljevali njegovi lokostrelci. Eden od oddelkov je napadel kri\xc5\xbearsko levo krilo, vendar je Bohemondu uspelo napad odbiti. Kri\xc5\xbearji so imeli veliko \xc5\xbertev, med katerimi je bil tudi Ademarjev zastavono\xc5\xa1a. Kerbogovi vojaki so nato za\xc5\xbegali travo na ozemlju med svojimi in kri\xc5\xbearskimi polo\xc5\xbeaji, vendar kri\xc5\xbearjev niso uspeli prestra\xc5\xa1iti, ker so imeli videnje, da pred njimi jezdijo trije svetniki - Jurij, Dimitrij in Mavricij._NEWLINE_Bitka je bila kratka. Ko so kri\xc5\xbearji dosegli Kerbogove polo\xc5\xbeaje, je Dukak dezertiral, ve\xc4\x8dina tur\xc5\xa1kih vojakov pa se je nato pani\xc4\x8dno razbe\xc5\xbeala. Tur\xc5\xa1ka vojska se je umaknila in kmalu zetem se je vdala tudi posadka v mestni citadeli.\n_START_SECTION_\nPosledice\n_START_PARAGRAPH_\nPo bitki je Bohemond Tarantski ponovno zahteval mesto zase, Ademar in Rajmond Toulu\xc5\xa1ki pa sta temu nasprotovala. Huga Vermandoi\xc5\xa1kega in Baldvina Hainautskega so poslali v Konstantinopel k Alekseju I., toda cesar ni bil zainteresiran, da bi v poznem poletju poslal v Antiohijo svojo vojsko in jo zahteval zase. Medtem je Bohemond v Antiohiji trdil, da je Aleksej dezertiral, zato dane prisege niso ve\xc4\x8d veljavne._NEWLINE_Bohemond in Rajmond sta zasedla Jagi Sijanovo pala\xc4\x8do, toda ve\xc4\x8dina mesta je bila v Bohemondovih rokah. Izgledalo je, kot da so Franki iz severne Francije, Provansalci iz ju\xc5\xbene Francije in Normani iz ju\xc5\xbene Italije trije popolnoma razli\xc4\x8dni narodi in da ho\xc4\x8dejo \xc4\x8dim bolj dvigniti vsak svoj status, v resnici pa je \xc5\xa1lo predvsem za osebne interese._NEWLINE_Kmalu po zmagi je izbruhnila epidemija, verjetno tifusa, katere \xc5\xbertev je bil 1. avgusta tudi pape\xc5\xbeev legat Ademar. Septembra so vodje pohoda prosili pape\xc5\xbea Urbana II., naj osebno prevzame oblast v Antiohiji, vendar je pape\xc5\xbe pro\xc5\xa1njo zavrnil. Kri\xc5\xbearji so do konca leta 1098 zasedli \xc5\xa1ir\xc5\xa1o okolico mesta in se \xc5\xa1e vedno borili s pomanjkanjem hrane in konj, ker jim okoli\xc5\xa1ki muslimani niso hoteli ni\xc4\x8desar prodati. Vitezi ni\xc5\xbejih rangov in vojaki so postajalo nestrpni. Ponovno se je za\xc4\x8denjala lakota, zato so sklenili oditi brez svojih sprtih vodij. Novembra je Rajmond kon\xc4\x8dno popustil in predal Antiohijo Bohemondu, ki je postal prvi antio\xc5\xa1ki knez._NEWLINE_Junija 1099 so kri\xc5\xbearji pri\xc5\xa1li do Jeruzalema in ga po pettedenskem obleganju osvojili._NEWLINE_Obleganje Antiohije je kmalu postalo legenda, ki so jo opevali v juna\xc5\xa1ki pesnitvi chanson d'Antioche.\n_START_SECTION_\nPeter Bartolomej\n_START_PARAGRAPH_\nUspeh Petra Bartolomeja in pristnost njegove Svete sulice sta bila za njegove nasprotnike \xc5\xa1e vedno sporna, ker so bila njegova videnja preve\xc4\x8d cenena in prilagojena trenutni situaciji. Nekateri so ga celo odkrito obto\xc5\xbeili, da la\xc5\xbee. Peter je zato predlagal preskus z ognjem, s katerim bo dokazal, da govori resnico. Zakurili so dve veliki grmadi, med katerima je bil prehod, po katerem bi moral iti Peter. \xc4\x8ce bi preskus prestal, bi to pomenilo, da ga \xc4\x8duvajo Bog in angeli in da govori resnico._NEWLINE_Peter preskusa ni prestal in je zaradi hudih opeklin po dvanajstih dneh agonije umrl. O Sveti sulici se potem ni ve\xc4\x8d govorilo, \xc4\x8deprav so nekateri \xc5\xa1e naprej trdili, da je bila pristna."